Tielman Susato

Tielman Susato (ca. 1500 – etter 1570) var en renessansekomponist, musiker og musikkforlegger fra Antwerpen av flamsk eller tysk avstamming.


== Liv og karriere ==
Lite er kjent om Susatos tidlige liv. Navnet «Susato» antyder at han kom fra Soest i  Westfalen. Farens var muligens Tielman der blynde som finnes i dokumenter fra Köln 1508. Et dokument fra 1565 omtaler Tielman Susato som «out omtrent L jaeren» («omtrent femti år»), altså ble han sannsynligvis født på 1510-tallet.
Rundt 1530 dukker han opp i arkiver i Antwerpen oppført som kalligraf, trompetist og fløytist. Fra 1543 til sin død arbeidet han som musikkforlegger og dannet det første musikkforlaget i Nederland. Fram til da hadde trykking av musikk stort sett blitt gjort i Italia, Frankrike og Tyskland. Kort tid etter Susato grunnla Pierre Phalèse, Jan Bellerus, Christoffel Plantin og Jan de Laet musikkforlag i Antwerpen, og Nederlandene ble snart et regionalt senter for publisering av musikk.
Susato drev sannsynligvis også med salg av musikkinstrumenter. Han forsøkte uten hell å danne partnerskap med andre forlag og i 1561 overlot han forlaget  til sønnen Jacob Susato som imidlertid døde allerede i 1564. Tielman Susato flyttet først til Alkmaar, muligens fordi han håpet på mer toleranse for sin kalvinistiske tro. I 1564 opprettet han et felles testamente med hustruen  Elisabeth Peltz, men hun døde samme år. Fra 1565 involverte svigersønnen Arnold Rosenberger ham i diplomatiske oppdrag som førte ham til Sverige. Svenske dokumenter viser at Susato fungerte som tysk skriver i Stockholm i 1570, deretter forsvinner han sporløst ut av historien.


== Musikk ==

Susato var en dyktig komponist.  Han skrev og publiserte flere bøker med messer og motetter i en tidstypisk imiterende polyfon stil. Han skrev også to bøker med chansons for to og tre stemmer som kan synges av unge, uerfarne sangere. De viktigste utgivelsene var kanskje Souterliedekens av Clemens non Papa, salmemelodier, og den eneste form for musikk akseptert av den kalvinistiske kirken. Disse sangene var svært populære i Nederlandene på 1500-tallet. Til forskjell fra de fleste av tidens komposisjoner var de tiltenkt bruk i hjemmene.
Susato produserte i 1551 en bok med dansemusikk som fremdeles framføres, Het derde musyck boexken ... alderhande danserye, ofte bare kalt «Danserye». De fleste av disse stykkene er folkemusikkinspirerte, enkle og holdt i en homofon sats.
Ved siden av sine egne komposisjoner publiserte Susato verk av andre komponister, deriblant av Benedictus Appenzeller, Josquin Baston, Antoine Barbe, Jacobus Clemens non Papa, Gheerkin de Hondt, Lupus Hellinck, Nicolas Liegeois, Carolus Souliaert, Johannes Ghiselin og Joris Vinders.


== Referanser ==


== Litteratur ==
Ute Meissner: Der Antwerpener Notendrucker Tylman Susato: Eine bibliographische Studie zur niederländischen Chansonpublikation in der 1. Hälfte des 16. Jahrhunderts. 2 bind. Berliner Studien zur Musikwissenschaft Band 11 (også avhandlingFU Berlin). Merseburger, Berlin 1967.
Keith Polk (red.), Tielman Susato and the Music of His Time. Print Culture, Compositional Technique and Instrumental Music in the Renaissance. Hillsdale/N.Y., Pendragon Press 2005, ISBN 1-57647-106-3 ([1]).
Gustave Reese: Music in the Renaissance. Norton, New York 1954, ISBN 0-393-09530-4.
Ute Schwab: Tylman Susato: Notendrucker und Musikverleger. I Heinz-Dieter Heimann (red.): Von Soest – aus Westfalen: Wege und Wirkung abgewanderter Westfalen im späten Mittelalter und in der frühen Neuzeit. Schöningh, Paderborn 1986, ISBN 3-506-73908-5.
Sofie Taes: «Susato, Tielman». I Die Musik in Geschichte und Gegenwart. 2. utgave. Persondel bind 16: Strat – Vil. Bärenreiter/Metzler, Kassel/Stuttgart 2006, ISBN 978-3-7618-1136-8, spaltene. 301–304.
«Tielman Susato» og «Printing and publishing of music». I Stanley Sadie (red.): The New Grove Dictionary of Music and Musicians. 20 vols. Macmillan, London 1980, ISBN 1-56159-174-2.


== Eksterne lenker ==
Artikkelen har ingen egenskaper for offisielle lenker i Wikidata

(de) Verk av og om Tielman Susato i katalogen til det tyske nasjonalbiblioteketNoter(en) Fritt tilgjengelige noter av Tielman Susato i International Music Score Library Project

(en) Fritt tilgjengelige noter av Tielman Susato i Choral Public Domain Library (ChoralWiki)VideoerTielman Susato: Rondo 1: pour quoy spilt av Classical Jam
Tielman Susato: Bergerette spilt av Classical Jam
Danserye del 1 av 2
Danserye del 2 av 2